CELEX: 32021D0103
Language: hr
Date: 2021-01-29 00:00:00
Title: Provedbena odluka Komisije (EU) 2021/103 оd 29. siječnja 2021. o neodobravanju ugljikova dioksida kao postojeće aktivne tvari za uporabu u biocidnim proizvodima vrste 19 (Tekst značajan za EGP)

1.2.2021   
               
               
                  HR
               
               
                  Službeni list Europske unije
               
               
                  L 34/31
               
            
         PROVEDBENA ODLUKA KOMISIJE (EU) 2021/103
         оd 29. siječnja 2021.
         o neodobravanju ugljikova dioksida kao postojeće aktivne tvari za uporabu u biocidnim proizvodima vrste 19
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
         budući da:
         
                     (1)
                  
                  
                     Delegiranom uredbom Komisije (EU) br. 1062/2014 (2) utvrđen je popis postojećih aktivnih tvari koje treba ocijeniti radi njihova mogućeg odobrenja za uporabu u biocidnim proizvodima. Taj popis uključuje ugljikov dioksid (EZ br.: 204-696-9; CAS br.: 124-38-9). Taj popis uključuje i ugljikov dioksid dobiven izgaranjem iz propana, butana ili njihove mješavine. Potonje nije obuhvaćeno ovom Provedbenom odlukom.
                  
               
                     (2)
                  
                  
                     Svi su sudionici prestali podržavati ugljikov dioksid za uporabu u biocidnim proizvodima vrste 19, „Repelenti (odbojna sredstva) i mamci”. Europska agencija za kemikalije objavila je otvoreni poziv na preuzimanje uloge sudionika u skladu s člankom 14. stavkom 1. točkom (a) Delegirane uredbe (EU) br. 1062/2014. Nije podnesena nijedna prijava na temelju članka 17. te uredbe. U skladu s člankom 20. prvim stavkom točkom (b) Delegirane uredbe (EU) br. 1062/2014 trebalo bi donijeti odluku o neodobravanju za aktivne tvari koje više nemaju podršku u okviru programa pregleda za predmetnu vrstu proizvoda.
                  
               
                     (3)
                  
                  
                     Ugljikov dioksid (EZ br.: 204-696-9; CAS br.: 124-38-9) stoga ne bi trebalo odobriti kao aktivnu tvar za uporabu u biocidnim proizvodima vrste 19.
                  
               
                     (4)
                  
                  
                     Postojeći biocidni proizvodi vrste 19 koji sadržavaju ugljikov dioksid mogu se i dalje stavljati na raspolaganje na tržištu i upotrebljavati prije datuma utvrđenih u članku 89. stavku 2. drugom podstavku Uredbe (EU) br. 528/2012.
                  
               
                     (5)
                  
                  
                     U svakom slučaju, ugljikov dioksid naveden je u kategoriji 6. Priloga I. Uredbi (EU) br. 528/2012. Biocidni proizvodi vrste 19 koji sadržavaju ugljikov dioksid mogu se stoga staviti na raspolaganje na tržištu i upotrebljavati pod uvjetom da su odobreni u skladu s tom uredbom i da zadovoljavaju uvjete i specifikacije za ugljikov dioksid utvrđene u Prilogu I.
                  
               
                     (6)
                  
                  
                     Mjere predviđene ovom Odlukom u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Ugljikov dioksid (EZ br.: 204-696-9; CAS br.: 124-38-9) ne odobrava se kao aktivna tvar za uporabu u biocidnim proizvodima vrste 19.
         
         
            Članak 2.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 29. siječnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 167, 27.6.2012., str. 1.
         
         
            (2)  Delegirana uredba Komisije (EU) br. 1062/2014 od 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).